<classify> Meneja wa Yanga, Hafidh Salehe alithibitisha jana ni kweli wameingia mkataba na mchezaji huyo wa Zanzibar. Beki huyo ataungana na Mzanzibari mwenzake, Haji Mwinyi katika safu ya ulinzi akidaiwa kuongezewa mkataba wa miaka miwili kutumikia kikosi hicho.Pia mkongwe Nadir Haroub Canavaro aliyeitumikia Yanga muda mrefu na Haruna Niyonzima wameongeza mkataba. Katibu Mkuu wa Yanga, Charles Mkwasa alisema usajili huo ni mapendekezo ya Kocha wao Mkuu, George Lwandamina.Tayari kuna taarifa kuwa Yanga ilifanya usajili wa kimya wa golikipa wa African Lyon, Youthe Rostand, raia wa Cameroon. Yanga imesajili wachezaji hao huku jana Shirikisho la Soka Tanzania TFF likitoa angalizo kwa wachezaji na klabu za Ligi Kuu ya soka kuwa makini na usajili huo.TFF imetoa rai hiyo wakati ikitangaza kufunguliwa rasmi kwa dirisha la usajili wa wachezaji kwa ajili ya msimu ujao wa ligi. Ofisa Habari wa TTF, Alfred Lucas alisema Dar es Salaam jana kuwa, wachezaji kama bado wana mkataba wanapaswa kuwa waangalifu kwa kufuata taratibu zilizowekwa kabla ya kuingia makubaliano na timu nyingine kusajiliwa.Amezitaka klabu zikiwemo kubwa za Yanga, Simba, Mtibwa Sugar na Azam FC zisifanye makosa yatakayofanya zijute. Usajili wa wachezaji unatarajiwa kufunguliwa rasmi leo kwa maandalizi ya msimu mpya ujao wa Ligi Kuu ya Vodacom Tanzania bara msimu ujao wa 201718.Lucas alisema wachezaji wengi wamekuwa na tabia ya kujisahau na kuweka utaratibu pembeni matokeo yake huingia matatizoni. Alitoa mfano wa Hassan Kessy aliyeingia kwenye mgogoro kwa kusaini mkataba na Yanga msimu uliopita huku akiwa hajamaliza mkataba wake na Simba.Kwa mujibu wa Lucas, awamu hii hakuna mchezaji atakayeonewa huruma kama atabainika hakufuata utaratibu wa usajili. Wakati dirisha la usajili likifunguliwa leo, kuna timu zilianza mchakato huo mapema kwa kunasa saini za wachezaji kutoka timu nyingine kwa kuwekeana mkataba kwanza. Zilizoingia mkataba ni Simba iliyowasajili kipa Aishi Manula, beki Shomari Kapombe na mshambuliaji John Bocco wa Azam FC.  <topic>: michezo 